ANEXA

la Ordinul ministrului mediului, apelor și pădurilor nr. 1798/2016

**Metodologia cadru cu privire la calcularea duratei de completare a unui formular** **și cu privire la alte aspecte legate de motivarea colectării informației**

**Capitolul I – Considerații generale**

**Art. 1** Prevederile prezentei metodologii se aplică tuturor documentelor care îndeplinesc următoarele criterii:

1. au denumirea de ”cerere”, ”declarație”, ”formular”, ”tipizat” sau alte asemenea denumiri;
2. sunt utilizate în vederea interacțiunii cu persoane fizice sau juridice, în exercitarea drepturilor sau pentru facilitarea îndeplinirii obligațiilor stabilite prin Constituție și prin legislația în vigoare;
3. sunt formulare standard, tipizate, care nu implică creativitate sau subiectivism din partea persoanei care completează formularul, având cu preponderență scopul de a stabili o situație de fapt;
4. sunt formulare prin a căror completare sunt solicitate beneficii, indemnizații, subvenții, indiferent de sursa de finanțare, respectiv buget local, buget de stat, fonduri structurale;
5. sunt formulare disponibile în format electronic, fie pe pagina proprie de internet, fie pe punctul de contact unic electronic, fie pe alte platforme online, dacă emitentul are un control asupra conținutului postărilor sau în format pe hârtie/letric la sediul instituției publice;
6. sunt formulare destinate completării de către persoane fizice sau juridice, cu excepția materialelor cu caracter informativ precum ghidurile.

**Art. 2** Toate formularele care îndeplinesc unul sau mai multe dintre criteriile menționate la art. 1au precizat în conținutul acestora, într-un spațiu care permite vizualizarea cu ușurință, următoarele:

1. durata medie de completare;
2. motivul colectării informațiilor;
3. modalitatea de completare, olograf sau prin sisteme de tehnoredactare ori ambele;
4. modalitatea de transmitere a formularului, respectiv prin mijloace electronice, prin fax, prin poștă sau prin completare la sediul instituției (cu precizarea adresei de e-mail la care se trimite ori, după caz a link-ului unde acesta se încarcă, a adresei poștale sau a nr. de fax).

**Capitolul II – Algoritmul de calcul a duratei de completare a unui formular**

**Art. 3** Modul de calcul a duratei de completare a unui formular se afișează pe pagina proprie de internet a fiecărei instituții publice.

**Art. 4** Durata medie de completare a fiecărui formular elaborat și/sau gestionat se stabilește în funcție de specificul activității fiecărei instituții publice, fără însă a se limita la acestea, astfel:

1. prin eșantionare internă, urmată de cronometrarea completării formularului de către personalul instituției publice care pune la dispoziție formularul;
2. prin cronometrarea completării formularului de către un număr prestabilit de persoane fizice sau juridice la sediul instituției publice, cu aplicarea mediei aritmetice;
3. prin efectuarea unui sondaj de opinie online sau la locul primirii formularului, adresat celor care au completat formularul respectiv;
4. prin mijloace electronice, în situația în care formularul se completează online, direct în aplicație.

**Art. 5** Durata de completare se actualizează ori de câte ori formularul suferă modificări.

**Art. 6** Persoanelor implicate în procedura de cuantificare a timpului necesar completării formularelor le vor fi solicitate și propuneri de simplificare a formularului și/sau eficientizare a modalității de gestionare a acestuia.

**Capitolul III – Considerații generale**

**Art. 7** Formularele aferente serviciilor publice furnizate și alte asemenea formulare se pun la dispoziția cetățenilor persoane fizice sau juridice în format de hârtie/letric la sediul instituției publice, pe pagina proprie de internet, precum și pe Punctul Comun Unic electronic - platforma [www.edirect.e-guvernare.ro](http://www.edirect.e-guvernare.ro).